Diari Oficial de la Generalitat Valenciana


Sumari del DOGV 9101, del 07-06-2021 (2021/6063)

RESOLUCIÓ de 26 de maig de 2021, de la Direcció General de Qualitat i Educació Ambiental, per la qual s'ordena la publicació de l'informe d'impacte ambiental corresponent a l'expedient 17-2020-AIA Fuenterrobles.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9101

Data del DOGV
:   07-06-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/6063


Data del document
:   26-05-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Fuenterrobles
    * impacte ambiental

RESOLUCIÓ de 26 de maig de 2021, de la Direcció General de Qualitat i Educació Ambiental, per la qual s'ordena la publicació de l'informe d'impacte ambiental corresponent a l'expedient 17-2020-AIA Fuenterrobles. [2021/6063]  
De conformitat amb l'article 47.3 de la Llei 21/2013, de 9 de desembre, d'avaluació ambiental, el qual estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 17-2020-AIA Fuenterrobles.  
  
«Informe d'impacte ambiental  
Expedient: 17-2020-AIA  
Títol: Ampliació d'explotació porcina d'engreixament  
Promotora: Nieves Latorre Escamilla  
Òrgan substantiu: Ajuntament de Fuenterrobles  
Localització: parcel·la 44, del polígon 8, de Fuenterrobles  
Antecedents i tramitació administrativa.  
- El 29 de novembre de 2004 es dicta una declaració d'impacte ambiental favorable per a una explotació porcina de 1.248 porcs d'engreixament en la parcel·la 44, del polígon 8, de Fuenterrobles en l'àmbit de l'expedient 213-2004-AIA.  
- El 5 de juliol de 2007 s'emet una declaració d'impacte ambiental favorable per a una ampliació de 728 porcs d'engreixament en la granja existent en l'àmbit de l'expedient 402- 7380-QSQ.  
- El 17 de desembre de 2019, entra en el Servei d'Avaluació d'Impacte Ambiental documentació procedent de l'Ajuntament de Fuenterrobles per a iniciar el procediment ambiental del projecte de modificació d'explotació porcina en la parcel·la 44, del polígon 8, de Fuenterrobles amb la finalitat d'ampliar la capacitat productiva en 520 animals i s'obri l'expedient (17-2020-AIA).  
  
Consten en l'expedient administratiu remés per l'Ajuntament de Fuenterrobles:  
- Un informe favorable en matèria del sòl no urbanitzable, de 6 d'abril de 2018, de la Direcció Territorial de València en què s'indica que «l'ús, l'activitat o l'aprofitament per al qual se sol·licita informe està vinculat a l'activitat ramadera, les instal·lacions ramaderes són adequades i precises per a l'activitat, la ubicació de les instal·lacions compleix les distàncies previstes en l'article 54 de la Llei 6/2003, de ramaderia de la Comunitat Valenciana».  
L'informe adverteix que segons l'article 197a) de la LOTUP, «almenys, la meitat de la parcel·la haurà de quedar lliure d'edificació o construcció i mantindre's en l'ús agrari o forestal o amb les característiques naturals pròpies».  
- Segons el certificat aportat per l'òrgan substantiu, el 30 de gener de 2019 s'inicia el període d'informació pública amb la publicació d'anunci en el BOP, en el tauler d'anuncis i en el web de l'ajuntament.  
Durant el període d'informació pública es va presentar una al·legació en la qual se sol·licita una còpia de les mesures correctores per a disminuir les olors o evitar-ne els efectes atés que a 500 m hi ha un habitatge aïllat i que aquesta activitat perjudica l'activitat agrícola i disminueix la qualitat del raïm.  
En data 1 de març de 2018, l'Ajuntament de Fuenterrobles va contestar les al·legacions i va aportar una còpia de les mesures correctores.  
- El 13 de maig de 2020 el Servei d'Avaluació d'Impacte Ambiental sol·licita l'esmena de la documentació remesa i indica que, atés que per a la gestió dels purins s'han aportat parcel·les en els municipis d'Aliaguilla i Mira de la província de Conca, ha d'adjuntar-se algun tipus de documentació que indique que l'aplicació dels purins en el camp complirà les limitacions o els permisos d'aplicació a Castella-la Manxa. D'altra banda, les quantitats de nitrogen per aplicar han de complir les limitacions que haja establit aquesta comunitat autònoma.  
A més, han de revisar-se les parcel·les aportades per a evitar que els purins s'apliquen a menys de 200 m de nuclis urbans o zones habitades i en parcel·les no cultivades segons estableix el Reial decret 306/2020 sobre ordenació de les explotacions porcines. Es ressenyen algunes parcel·les que sembla que no compleixen aquests requisits.  
- El 18 de juny de 2020, l'Ajuntament de Fuenterrobles remet l'esmena requerida i es considera que existeixen suficients elements de judici per a resoldre.  
  
Anàlisi de la legislació sectorial en matèria d'avaluació d'impacte ambiental:  
La modificació pretesa està inclosa en els supòsits següents:  
- Annex II. 1.e) del Decret 162/1990 pel qual s'aprova el Reglament per a l'execució de la Llei 2/1989, d'impacte ambiental de la Comunitat Valenciana (estimació d'impacte ambiental): Instal·lacions de bestiar porcí amb capacitat compresa entre 200 i 350 places de reproductors en cicle tancat o d'engreixament amb capacitat compresa entre 400 i 800 places.  
D'altra banda, l'article 7.2.c de la Llei 21/2013, d'avaluació ambiental, modificada per la Llei 9/2018 indica que serà objecte d'una avaluació d'impacte ambiental simplificada:  
c) Qualsevol modificació de les característiques d'un projecte de l'annex I o de l'annex II, diferent de les modificacions descrites en l'article 7.1.c ja autoritzat, executat o en procés d'execució, que puga tindre efectes adversos significatius sobre el medi ambient. S'entendrà que aquesta modificació pot tindre efectes adversos significatius sobre el medi ambient quan supose:  
1r Un increment significatiu de les emissions a l'atmosfera.  
2n Un increment significatiu dels abocaments a llits públics o al litoral.  
3r Un increment significatiu de la generació de residus.  
4t Un increment significatiu en la utilització de recursos naturals.  
5é Una afecció d'espais protegits de Xarxa Natura 2000.  
6é Una afecció significativa al patrimoni cultural.  
La legislació estatal és bàsica i preval sobre la legislació autonòmica, per tant, ha d'aplicar-se l'article 7.2.c de la Llei 21/2013. El supòsit objecte d'anàlisi s'ha de considerar com una modificació d'un projecte avaluat i executat.  
La modificació del projecte per si mateix és un supòsit sotmés a estimació d'impacte ambiental i, per tant, susceptible de generar efectes significatius sobre el medi ambient.  
Per això, es conclou que la modificació del projecte ha de sotmetre's a avaluació d'impacte ambiental pel tràmit simplificat a fi de complir la legislació bàsica estatal i que és procedent, d'acord amb l'article 7.1.b, la realització d'una anàlisi tenint en compte els criteris de l'annex III, a fi de determinar si la modificació del projecte ha de sotmetre's a avaluació d'impacte ambiental pel tràmit ordinari.  
  
  
Anàlisi del projecte segons els criteris de l'annex III de la Llei 21/2013.  
a) Característiques del projecte.  
L'explotació objecte de la modificació té actualment una capacitat per a 1.976 animals d'engreixament. Es pretén ampliar aquesta explotació per a aconseguir una capacitat de 2.496 porcs d'engreixament mitjançant la construcció d'una nova nau de 30,14 x 14,54 m (438,24 m²) i és, per tant, la superfície total construïda de 2.159,95 m² que albergarà els 520 animals addicionals.  
La nova nau comptarà amb una capacitat d'emmagatzematge de purins de 340,64 m³. Aquesta capacitat, unida a l'existent proporciona una capacitat d'emmagatzematge de 1525,74 m³.  
L'explotació en conjunt generarà 5.366,40 m³ de purins amb un contingut en nitrogen de 18.096 kg.  
Es preveu la realització de 2 cicles de producció a l'any. Per a realitzar aquests cicles serà necessari subministrar als animals 998,40 T/any de pinso i es necessitarà un consum d'aigua de 8.485,46 m³/any (8199,36 m³/any d'aigua de consum per als animals, 249,6 m³ d'aigua de neteja i 36,5 m³ d'aigua que s'utilitza en els serveis sanitaris).  
b) Ubicació del projecte  
L'ampliació de l'explotació se situa en la mateixa parcel·la on se situa l'explotació original sense afecció a espais naturals protegits inclosos en els espais Xarxa Natura 2000.  
Respecte als riscos existents, la granja se situa fora de zones inundables, sense risc rellevant d'erosió i amb vulnerabilitat d'aqüífers mitjana. El municipi de Fuenterrobles no està en zona vulnerable a la contaminació per nitrats.  
c) Característiques de l'impacte potencial  
L'estudi d'impacte ambiental valora els impactes potencials en la fase de construcció i funcionament i realitza l'anàlisi següent:  
- Fase de construcció: serà necessari fer el desbrossament i l'aclarida del terreny per a construir la nova nau. El terreny afectat està dedicat al cultiu d'ametlers i, per això, no resulta afectada vegetació d'interés mediambiental no hi ha efectes ambientals en aquest sentit.  
  
La realització de la nau porcina no requereix grans moviments de terra, no es preveu la realització de nous accessos.  
Durant la construcció de la nau es produirà un increment del trànsit de vehicles i es generaran sorolls, pols i emissions de gasos de combustió. Es tractarà d'efectes negatius de curta duració que no és previsible que generen efectes ambientals significatius.  
- Fase de funcionament: es preveuen els efectes ambientals següents:  
Paisatge: la presència de la nova nau incrementarà la intrusió visual i paisatgística. No obstant això, no es produirà cap bloqueig de vistes amb cap element significatiu. Per a evitar impactes de magnitud elevada, els materials i colors que s'empren harmonitzaran amb l'arquitectura tradicional de la zona.  
Emissions a l'atmosfera: es produirà un increment d'olors que es concentrarà en la fase de càrrega de purins per a aprofitar-les com a fertilitzant agrícola.  
Per a evitar excés d'olors es mantindrà una ventilació constant en la nau, i es netejarà periòdicament la cortiella. La distància amb el nucli urbà és la principal mesura preventiva que ha d'aplicar-se per a evitar molèsties a la població, aspecte que compleix la granja per situar-se a més de 2 km del nucli urbà de Fuenterrobles, el més pròxim.  
  
L'explotació està inclosa en el grup C d'activitats potencialment contaminadores de l'atmosfera i realitza, tal com estableix la normativa en la matèria, les notificacions corresponents. Els gasos emesos en l'explotació són metà, amoníac i òxid nitrós.  
L'estudi d'impacte ambiental considera que l'ampliació de l'explotació porcina suposarà un augment de l'emissió total d'aquests contaminants. No obstant això, no ho considera un factor ambiental rellevant i no proposa mesures preventives i correctores.  
Als efectes es considera que la promotora ha de tindre en compte l'article 10 del Reial decret 306/2020 d'ordenació de les explotacions porcines a l'efecte de reducció de les emissions atmosfèriques i l'explotació ha d'adaptar-se progressivament fins a l'entrada en vigor plena de la norma. Per això ha d'intervindre en la dieta dels animals per a evitar una excessiva generació de gasos d'efecte d'hivernacle.  
- Aigua i sòl (contaminació): en la nau es generaran aigües de neteja que s'incorporaran als canals de purins i s'eliminaran amb aquests. Les aigües sanitàries es recolliran en un depòsit estanc i es gestionaran a través d'EDAR i disposaran de l'autorització corresponent.  
  
Durant el desenvolupament de l'activitat el principal residu produït és el purí. Una mala gestió pot provocar contaminació d'aigües superficials i subterrània així com contaminació atmosfèrica a causa de l'emissió de gasos i olors.  
Amb la finalitat d'evitar impactes a causa dels purins s'ha redactat un pla de gestió de purins actualitzat per al conjunt de l'explotació tenint en compte el codi valencià de bones pràctiques agràries de la Comunitat Valenciana, aprovat per l'Ordre 10/2018, de 27 de febrer, de la Conselleria d'Agricultura, Medi Ambient, Canvi Climàtic i Desenvolupament Rural i modificat segons el requeriment del Servei d'Avaluació d'Impacte Ambiental de 13 de maig de 2020.  
Disposa de 326,6631 ha fora de la zona vulnerable a la contaminació per nitrats que formaran part de la base agrària de l'explotació en els municipis de Camporrobles, Fuenterrobles, Utiel, Villagordo del Cabriel a la província de València, i Mira i Aliaguilla a la província de Conca per a les quals els propietaris han subscrit les autoritzacions corresponents i que correctament gestionats poden absorbir 20.335,98 kg/N/any, quantitat superior a la producció prevista.  
La distribució del purí es realitzarà en les èpoques en les quals el necessiten els cultius i seguint les recomanacions de l'Ordre 10/2018.  
  
Respecte a les parcel·les situades a la província de Conca, indica el pla de gestió de purins que aquests termes municipals no es troben entre les zones vulnerables a la contaminació per nitrats d'origen agrari designades a la Comunitat Autònoma de Castella-la Manxa on es permet l'aplicació de purins amb una dosi màxima de 170 kg N/Ha, conforme al Reial decret 261/1996, de 16 de febrer, sobre protecció de les aigües contra la contaminació produïda pels nitrats procedents de fonts agràries. En tot cas, ha de tindre's en compte que l'aplicació màxima dependrà del tipus de cultiu de cada parcel·la d'acord amb l'Ordre 10/2018.  
  
D'altra banda no s'ha d'emprar el purí en parcel·les no cultivades i a una distància menor de 200 m de nuclis urbans conforme al que s'estableix en la normativa vigent.  
No pot efectuar-se la distribució agrícola amb fems líquids en condicions climatològiques desfavorables, quan el sòl es trobe gelat o cobert de neu, entollat o saturat d'aigua, en parcel·les de cultius llenyosos amb un pendent mitjà superior al 15 % o de cultius herbacis amb un pendent mitjà superior al 10 %.  
La distribució agrícola amb fems líquids s'ha de fer amb mitjans que garantisquen un repartiment uniforme i homogeni sobre tota la superfície apta de la parcel·la. El purí s'ha d'incorporar quan siga possible el conreu del terreny després de l'aplicació.  
Per a evitar excés de producció de purins la neteja de les naus es farà amb aigua a pressió el que redueix el volum d'aigua consumit i el purí generat. La cura en la dieta dels animals contribuirà al fet que els purins siguen menys contaminants.  
Amb la finalitat d'evitar contaminacions, les basses de recollida de purins de la nova edificació (igual que els existents) seran de formigó amb parets esquerdejades i impermeabilitzades per la part interior amb arrebossat de morter ric en ciment.  
En l'explotació es produiran cadàvers d'animals. La promotora té subscrita l'assegurança de retirada i destrucció de cadàvers corresponent que haurà d'ampliar per a adaptar-la a l'ampliació pretesa. Els cadàvers abans de retirar-los es depositaran en un contenidor homologat que es carregarà directament al camió.  
A més es produiran residus procedents dels tractaments veterinaris que els retirarà un gestor de residus perillosos.  
- Aigua (sostenibilitat): l'aigua que s'emprarà procedeix d'una concessió d'aigua de pou per a un volum de 10.535,36 m³/any amb destinació a ús ramader i reg de 0,73 ha pel sistema de reg per degoteig.  
Els expedients tramitats per l'òrgan de conca preveuen la sostenibilitat en la resolució de les diferents concessions pel que es considera que l'ús de l'aigua és sostenible i no generarà efectes ambientals significatius.  
- Sòl (ocupació): es produirà un augment de l'ocupació del sòl. Per a evitar la generació d'impactes rellevants, s'ocuparà només el sòl estrictament necessari.  
- Patrimoni cultural: No existeixen béns coneguts del patrimoni cultural en l'àmbit de l'actuació. Durant la tramitació de la llicència ambiental de l'explotació existent es va realitzar la prospecció arqueològica segons la qual, el 10 de juliol de 2009, la Direcció General de Patrimoni Cultural Valencià va emetre un informe favorable als efectes patrimonials previstos en la Llei 4/1998, d'11 de juny, del patrimoni cultural valencià.  
- Medi socioeconòmic: l'ocupació es veurà afavorida en la fase de construcció mentre que no tindrà cap repercussió en la fase de funcionament.  
En l'execució del projecte es respectaran les normes urbanístiques del planejament de Fuenterrobles. La granja se situa en sòl no urbanitzable, zona agrícola-ramadera en sòl apte per a aquest ús.  
L'explotació se situa a més d'1 km de distància de la població i evita impactes directes sobre aquesta.  
- Fase d'abandó: Una vegada finalitzada l'activitat productiva s'enderrocaran les estructures inservibles i es desmantellaran les instal·lacions. Aquestes operacions generaran impactes sobre el medi.  
  
La finalització de l'activitat productiva tindrà un impacte sobre l'estructura de la població en disminuir els llocs de treball.  
Com a valoració final, una vegada valorats els impactes possibles es valora positivament la ubicació de la nau, ja que no s'afecten nous espais.  
En la fase de construcció l'impacte negatiu és suportat pel medi físic: flora, aire i medi perceptiu.  
Durant la fase de funcionament si s'apliquen estrictament les mesures preventives i correctores s'evitarà la contaminació del sòl. Es valora aquesta afecció com d'escassa magnitud.  
Per últim, l'estudi d'impacte ambiental proposa la vigilància en fase d'obres (correcta gestió dels residus d'obra i possibilitat d'aparició de restes integrants del patrimoni cultural) i en la fase de funcionament la vigilància de les olors produïdes, la gestió dels cadàvers segons el que s'estableix i la comprovació d'estanquitat de les basses de purins, entre altres.  
Consideracions de l'òrgan ambiental:  
Després de realitzada l'anàlisi tècnica de l'expedient es considera que els condicionants ambientals han de fer algunes puntualitzacions respecte al cultiu del cereal, susceptible de romandre en guaret.  
Respecte a les emissions a l'atmosfera, cal actuar per mitjà de mesures preventives amb la finalitat que aquestes emissions no causen efectes ambientals significatius.  
Consideracions jurídiques  
1. El projecte examinat constitueix un supòsit en el qual resulta preceptiva la realització d'un procediment d'avaluació d'impacte ambiental pel tràmit simplificat.  
2. En l'expedient s'han observat els tràmits previstos en la secció 2a de la Llei 21/2013, modificada per la Llei 9/2018, i en la resta de disposicions aplicables.  
3. El Decret 105/2019, de 5 de juliol del Consell, pel qual s'estableix l'estructura orgànica bàsica de la Presidència i de les conselleries de la Generalitat, atribueix a la Direcció General de Qualitat i Educació Ambiental la competència sobre avaluació d'impacte ambiental de projectes; mitjançant la Resolució de 9 d'agost de 2019 el director general de Qualitat i Educació Ambiental delega la competència d'avaluació d'impacte ambiental de projectes en el director general de Medi natural i Avaluació ambiental (DOGV 8614, 16.08.2019).  
  
Resolució  
  
Primer  
Emetre l'informe d'impacte ambiental sobre el projecte «Ampliació d'explotació porcina d'engreixament en la parcel·la 44, del polígon 8, de Fuenterrobles» i sense perjudici de l'obtenció prèvia de les autoritzacions sectorials aplicables, en què es considera que amb el compliment dels condicionants de l'apartat segon i el que s'ha exposat en la documentació que consta en l'expedient el projecte no tindrà efectes significatius sobre el medi ambient.  
  
Segon  
El projecte s'ha d'efectuar d'acord amb el contingut del document ambiental i els condicionants següents:  
1. Pla de gestió de purins:  
a) No es podrà aplicar el purí en les parcel·les de cereal que s'hagen de destinar a guaret i no és necessari modificar en aquest aspecte el pla de gestió a causa de la superfície aportada.  
b) Es considerarà el pla de gestió com un document dinàmic que haurà de modificar-se quan existisca un canvi de cultius o una modificació de la base territorial. El promotor haurà de tindre actualitzada la llista de parcel·les així com el pla de gestió i ha de quedar tot això documentat degudament i estar en possessió de la promotora i de l'òrgan substantiu.  
2. Emissions a l'atmosfera: s'haurà de tindre en compte l'article 10 del Reial decret 306/2020 d'ordenació de les explotacions porcines a l'efecte de reducció de les emissions atmosfèriques i l'explotació ha d'adaptar-se als requeriments i terminis que estableix aquesta norma.  
  
  
Tercer  
D'acord amb el que es disposa en els punts 3 i 4 de l'article 47 de la Llei 21/2013, de 9 de desembre, d'avaluació ambiental, modificada per la Llei 9/2018, aquest informe d'impacte ambiental es publicarà en el Diari Oficial de la Generalitat Valenciana i perdrà la vigència i deixarà de produir els efectes que li són propis si una vegada publicat, no s'autoritza el projecte en el termini màxim de quatre anys des de la publicació.  
  
Quart  
D'acord amb el que es disposa en l'article 47.5 de la Llei 21/2013, de 9 de desembre, d'avaluació ambiental, modificada per la Llei 9/2018 l'informe d'impacte ambiental no serà objecte de cap recurs sense perjudici dels que, si escau, siguen procedents en via administrativa o judicial contra l'acte pel qual s'autoritza el projecte.  
  
València, 6 d'octubre de 2020.- El director general de Medi natural i d'Avaluació Ambiental: Benjamí Pérez Rocher. [Per delegació del director general de Qualitat i Educació Ambiental, segons la Resolució de 9 d'agost de 2019 (DOGV 8614, 16.08.2019).]»  
  
València, 26 de maig de 2021.- El director general de Qualitat i Educació Ambiental: Joan Piquer Huerga.